Polisie slaan weer op Jhb-middestad toeFoto: Twitter Die polisie het Woensdag weer klopjagte in die Johannesburgse middestad gehou en daar is onder meer op ongelisensieerde vuurwapens van verskeie kalibers, waaronder ŉ AK47-aanvalsgeweer, beslag gelê. Die jongste klopjagte volg ná verlede week se mislukte pogings om op vervalste goedere beslag te lê toe buitelanders en die polisie slaags geraak het. Die polisie is met klippe en petrolbomme bestook en het later uit die middestad onttrek uit vrees vir bloedvergieting. Polisiebeamptes was egter Woensdag terug in die middestad waar daar klopjagte op verskeie persele uitgevoer is. Winkels wat gesluit was, is deur die polisie oopgebreek en daar is op vervalste goedere beslag gelê. Foto: Bhekikhaya Mabaso/African News Agency(ANA) Daar is ook tydens die klopjagte op vuurwapens en ammunisie beslag gelê. Volgens genl. Bheki Cele, minister van polisie, beweer die eienaar van die vuurwapens dat hy ŉ wettige veiligheidsmaatskappy bedryf. Cele, wat inspeksie gedoen het op die persele waar klopjagte uitgevoer is, het gesê die vuurwapens is vir ballistiese toetse gestuur. Lt.genl. Elias Mawela, Gautengse polisiekommissaris, het gesê die polisie het die Johannesburgse middestad amptelik tot misdaadtoneel verklaar. “Ons dink die operasie was tot dusver ŉ sukses.” Die polisie het ook talle mense in hegtenis geneem om hul immigrasie-status vas te stel.